วิตกหุ้นทั่วโลกทรุด ฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (20 ส.ค.) หลังจากตลาดหุ้นทั่วโลกร่วงลงอย่างหนัก ซึ่งส่งผลให้นักลงทุนวิตกกังวลเกี่ยวกับการชะลอตัวของเศรษฐกิจโลก นอกจากนี้ กระแสคาดการณ์เกี่ยวกับการปรับขึ้นอัตราดอกเบี้ยของธนาคารกลางสหรัฐ (FED) ยังสร้างแรงกดดันต่อภาวะการซื้อขายในตลาดด้วย 
21 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 2.1% ปิด (20 ส.ค.) ที่ 373.44 จุด, ดัชนี CAC-40 ตลาดหุ้นฝรั่งเศสปิดที่ 4,783.55 จุด ลดลง 100.55 จุด, -2.06% ดัชนี DAX ตลาดหุ้นเยอรมันปิดที่ 10,432.19 จุด ลดลง 249.96 จุด, -2.34% และดัชนี FTSE 100 ตลาดหุ้นลอนดอนปิดที่ 6,367.89 จุด ลดลง 35.56 จุด, -0.56%
ตลาดหุ้นยุโรปได้รับแรงกดดันจากความวิตกกังวลว่า การร่วงลงของตลาดหุ้นทั่วโลกจะส่งผลให้เศรษฐกิจโลกชะลอตัวลงด้วย โดยดัชนีเซี่ยงไฮ้คอมโพสิตตลาดหุ้นจีนดิ่งลง 3.42% เมื่อวานนี้ เนื่องจากกระแสความวิตกกังวลเกี่ยวกับภาวะเงินทุนไหลออก ทั้งนี้ การร่วงลงของตลาดหุ้นจีนยังส่งผลให้ตลาดหุ้นอื่นๆในภูมิภาคเอเชียดิ่งลงด้วย โดยเมื่อวานนี้ดัชนีนิกเกอิตลาดหุ้นโตเกียวร่วงลงไปเกือบ 190 จุด
หุ้นกาเมซา คอร์ป และหุ้นเวสตัส วินด์ ซิสเต็มส์ ต่างก็ร่วงลง 8.1% หลังจากนักวิเคราะห์ของเครดิต สวิส ได้ปรับลดน้ำหนักความน่าลงทุนของหุ้นดังกล่าว อย่างไรก็ตาม หุ้นกลุ่มเหมืองแร่ดีดตัวขึ้น โดยหุ้นเฟรสนิลโล และหุ้นแรนด์โกลด์ รีซอสเซส ทะยานขึ้นกว่า 5.6%
นักลงทุนจับตาดูสถานการณ์ของกรีซอย่างใกล้ชิด หลังจากนายอเล็กซิส ซิปราส นายกรัฐมนตรีกรีซ ประกาศลาออกจากตำแหน่งแล้ว เพื่อหวังปูทางสู่การเลือกตั้งก่อนกำหนดในวันที่ 20 ก.ย. ทั้งนี้ คาดว่าการตัดสินใจลาออกและจัดการเลือกตั้งใหม่ของนายซิปราสนั้น มีเป้าหมายที่จะคลี่คลายปัญหาความขัดแย้งภายในพรรคไซรีซา ซึ่งเป็นพรรครัฐบาล เนื่องจากสมาชิกพรรคหลายสิบคนพากันลงคะแนนคว่ำข้อตกลงให้ความช่วยเหลือทางการเงินที่นายซิปราสได้ทำไว้กับเจ้าหนี้ก่อนหน้านี้